
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 10 martie 2010
PL.x.37/2010


AVIZ

asupra proiectului de Lege pentru modificarea şi completarea Legii nr.198/2008 privind serviciile consulare pentru care se percep taxe şi nivelul taxelor consulare la misiunile diplomatice şi oficiile consulare ale României în străinătate
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu proiectul de Lege pentru modificarea şi completarea Legii nr.198/2008 privind serviciile consulare pentru care se percep taxe şi nivelul taxelor consulare la misiunile diplomatice şi oficiile consulare ale României în străinătate, trimis cu adresa nr. PL.x. 37 din 23 februarie 2010, înregistrat cu nr. 31/96 din 23 februarie 2010. 
Proiectul de lege a fost adoptat de Senat, în şedinţa din 16 februarie 2010, în calitate de primă Cameră sesizată.
Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.1 din Regulamentul Camerei Deputaţilor, republicat, cu modificările ulterioare.
Proiectul de lege are ca obiect de reglementare modificarea Legii nr.198/2008 privind serviciile consulare pentru care se percep taxe şi nivelul taxelor consulare la misiunile diplomatice şi oficiile consulare ale României în străinătate, cu modificările şi completările ulterioare, în sensul reaşezării cuantumului unor taxe percepute pentru prestarea serviciilor consulare, astfel încât să se poată asigura fondurile necesare, atât executării în regim de urgenţă şi de calitate a acestor servicii, cât şi a altor servicii ce revin misiunilor diplomatice şi oficiilor consulare ale României din angajamentele asumate de statul român faţă de partenerii străini, în special cele care vizează protecţia şi repatrierea asistată a copiilor fără tutelă şi neînsoţiţi, precum şi a persoanelor aflate în situaţii deosebite.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut proiectul de lege în şedinţa din 10 martie 2010.

Membrii comisiei au examinat proiectul de lege supus avizării, expunerea de motive, punctul de vedere al Guvernului cu nr.217 din 28 ianuarie 2010, care nu susţine adoptarea acestui proiect de lege, şi avizul favorabil, cu observaţii şi propuneri, al Consiliului Legislativ, aviz cu nr.1207 din 19 octombrie 2010.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege, întrucât finanţarea parţială a unor cheltuieli aferente misiunilor diplomatice şi oficiilor consulare şi din taxe consulare, în completarea resurselor alocate de la bugetul de stat în bugetul Ministerului Afacerilor Externe prin legile bugetare anuale, contravine prevederilor Legii nr.500/2002 privind finanţele publice, cu modificările şi completările ulterioare. De asemenea, potrivit dispoziţiilor comunitare, în materie de vize nu pot fi percepute taxe de urgenţă suplimentare. Cadrul legislativ intern a fost revizuit şi, prin Legea nr.198/2008, au fost stabilite taxe de viză în conformitate cu normele europene.
În raport de obiectul şi conţinutul reglementării, proiectul de lege face parte din categoria legilor ordinare.

